刘子翚
行夫寄黄山榧子有诗因同来韵
老坡文中哮阚声，凛凛常如对英峙。
琅然讽咏兴凌云，瞠若追攀颡流泚。
玉山妙唱久寂寥，可与言计有之子。
裁笺远饷风露新，坐我千尺黄山底。
初挼玄縠出冰霜，小嚼清香泛窗几。
已轻魏帝昵蒲桃，肯许唐贤魁绿李。
极知人口无正味，苦谈甘酸各务美。
不经真识为品题。此物初筵几不齿。
青菁有用拔蒿莱，白粲无酬腐糠秕。
士怀环玮勿自神，邂逅飞沈同一理。
子才超矣会晔然，外泽中真期是以。
味果固已驱烦邪，味道更须沦骨髓。